ΑΠΟΦΑΣΗ αριθ. 1535/93/ΕΚΑΧ ΤΗΣ ΕΠΙΤΡΟΠΗΣ της 22ας Ιουνίου 1993 που τροποποιεί την απόφαση αριθ. 3788/90/ΕΚΑΧ για την καθιέρωση μεταβατικών δασμολογικών μέτρων υπέρ της Βουλγαρίας, της Τσεχοσλοβακίας, της Ουγγαρίας, της Πολωνίας, της Ρουμανίας, της Σοβιετικής Ένωσης και της Γιουγκοσλαβίας, εφαρμοστέων μέχρι τις 31 Δεκεμβρίου 1992, προκειμένου να ληφθεί υπόψη η γερμανική ενοποίηση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 95 πρώτο εδάφιο,

Εκτιμώντας:

ότι, με την απόφασή της αριθ. 3788/90/ΕΚΑΧ (1), η Επιτροπή αποφάσισε να καθιερώσει μεταβατικά δασμολογικά μέτρα υπέρ της Βουλγαρίας, της Τσεχοσλοβακίας, της Ουγγαρίας, της Πολωνίας, της Ρουμανίας, της Σοβιετικής Ένωσης (ΕΣΣΔ) και της Γιουγκοσλαβίας, προκειμένου να ληφθεί υπόψη η γερμανική ενοποίηση- ότι τα μέτρα αυτά είναι εφαρμοστέα μέχρι τις 31 Δεκεμβρίου 1992-

ότι, με επιστολή της 4ης Νοεμβρίου 1992 προς την Επιτροπή, η Γερμανία ζήτησε την παράταση, μέχρι τις 31 Δεκεμβρίου 1994, των μέτρων που προβλέπει η απόφαση αριθ. 3788/90/ΕΚΑΧ-

ότι η επισφαλής οικονομική κατάσταση στο έδαφος της πρώην Λαοκρατικής Δημοκρατίας της Γερμανίας και των χωρών που υπήρξαν οι εμπορικοί της εταίροι και, ειδικότερα, το υψηλό ποσοστό ανεργίας, απαιτούν να αποδοθεί ιδιαίτερη προσοχή στην επιβίωση των μικρών επιχειρήσεων- ότι η επιβίωση αυτή είναι δυνατόν να διευκολυνθεί με τη διατήρηση των παραδοσιακών συναλλαγών-

ότι η εμπορική πολιτική της Κοινότητας έναντι των χωρών αυτών δυανύει, κατά ένα μέρος, την προπαρασκευαστική φάση- ότι, εν αναμονή της ολοκλήρωσης της πολιτικής αυτής, και προκειμένου να μη διαταραχθούν οι καθιερωμένες συναλλαγές μεταξύ των εν λόγω χωρών και του εδάφους της πρώην Λαοκρατικής Δημοκρατίας της Γερμανίας, κρίνεται σκόπιμο να παραταθούν για ένα έτος τα εν λόγω μέτρα- ότι, ωστόσο, για τη χορήγηση των μέτρων, πρέπει να ληφθούν υπόψη οι πολιτικές εξελίξεις που σημειώθηκαν στο έδαφος της πρώην ΕΣΣΔ, της πρώην Τσεχοσλοβακίας και της πρώην Γιουγκοσλαβίας, καθώς και η σύσταση των διάδοχων κρατών που συνεπάγονται-

ότι η παρούσα απόφαση συνεπάγεται παρέκκλιση από τη σύσταση αριθ. 1-64 της Ανώτατης Αρχής ΕΚΑΧ, όσον αφορά την ενίσχυση της δασμολογικής προστασίας για τα προϊόντα σιδήρου και χάλυβα στις χώρες γύρω από την Κοινότητα-

ότι η απόφαση αυτή δεν θίγει, εξάλλου, τις αρμοδιότητες των κρατών μελών στον τομέα της εμπορικής πολιτικής που αναφέρονται στο άρθρο 71 της συνθήκης-

Κατόπιν διαβουλεύσεων με τη συμβουλευτική επιτροπή και με την ομόφωνη γνώμη του Συμβουλίου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 1 της απόφασης αριθ. 3788/90 τροποποιείται ως εξής:

Η ημερομηνία "31 Δεκεμβρίου 1992" αντικαθίσταται από την ημερομηνία "31 Δεκεμβρίου 1993". Ο όρος "Τσεχοσλοβακία" αντικαθίσταται από τους όρους "Τσεχική Δημοκρατία και Σλοβακική Δημοκρατία" και οι όροι "Σοβιετική Ένωση" αντικαθίστανται από τους όρους "Εσθονία, Λετονία, Λιθουανία, Ουκρανία, Λευκορωσία, Μολδαβία, Ρωσία, Γεωργία, Αρμενία, Αζερμπαϊτζάν, Καζακστάν, Τουρκμενιστάν, Ουζμπεκιστάν, Τατζικιστάν, Κιργιζία".

Άρθρο 2

Τα εμπορεύματα καταγωγής του εδάφους της πρώην Γιουγκοσλαβίας απολαύουν των διατάξεων της παρούσας απόφασης μόνο στο μέτρο που προέρχονται από τις Δημοκρατίες της Βοσνίας-Ερζεγοβίνης, της Κροατίας, της Σλοβενίας και από το έδαφος της πρώην Γιουγκοσλαβικής Δημοκρατίας της Μακεδονίας.

Άρθρο 3

Η Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο, πριν από την 1η Οκτωβρίου 1993, σχετικά με τη λειτουργία του εφαρμοζόμενου συστήματος και τις ποσότητες των προϊόντων που υφελήθηκαν από αυτό.

Άρθρο 4

Η παρούσα απόφαση αρχίζει να ισχύει την 1η Ιανουαρίου 1993.

Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.

Βρυξέλλες, 22 Ιουνίου 1993.

Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 364 της 28. 12. 1990, σ. 27.